Унагъуэ зэгурыIуэхэм я махуэшхуэ
Бахъсэн гуэлым и Iуфэм иджыблагъэ щекIуэкIащ джэгур зи лъабжьэ щэнхабзэ зэIущIэ. Къалэ администрацэм и пресс-IуэхущIапIэм и лэжьакIуэ ТыIэщ Элинэ хъыбар къызэрыдигъэщIамкIэ, гуфIэгъуэ зэхыхьэр къызэрагъэпэщащ щIыпIэ администрацэм и IэщIагъэлIхэмрэ «Галактика» щIалэгъуалэ центрымрэ.
— «Папэ, мамэ, сэ — зэгурыIуэныгъэ зэрылъ дыунагъуэщ» зыфIэтща а проектым и къалэн нэхъыщхьэр псэукIэ узыншэм и лъабжьэр унагъуэщIэхэм щыдгъэтIылъынырщ, абыхэм къащIэхъуэ щIэблэм ар щапхъэ яхуэтщIынырщ, — жиIащ щIыпIэ администрацэм щэнхабзэмкIэ и къудамэм и унафэщI Бырхьэм Алёнэ. — Спорт-щэнхабзэ зэхьэзэхуэ мардэм иту къызэдгъэпэща зэхыхьэм цIыху куэд зэрыдихьэхыр хуабжьу ди гуапэ мэхъу.
Мыгъэрей зэпеуэм хэтащ апхуэдэ унагъуэщIэу блы. Гуэл Iуфэм деж къыщызэрагъэпэща ут цIыкIум ахэр щызэхьэзэхуащ IэкIуэлъакIуагъкIэ, шэрыуагъкIэ, акъылыфIагъкIэ, уеблэмэ уэрэд жыIэнкIэ, къэфэнкIэ. Адэ-анэхэмрэ абыхэм я бынхэмрэ къапэщылъ къалэнхэр хьэлэмэту зэрызэхэгъэувам къыдэкIуэу, икIи гугъут, икIи Iыхьэ куэду зэхэлът. Апхуэдэу щытми, зэхьэзэхуэр купщIафIэу, гъэщIэгъуэну екIуэкIащ, унагъуэхэм исхэм яку илъ зэгурыIуэныгъэр, зэхущытыкIэ гуапэр нэрылъагъу дыдэу.
Джэгу-зэпеуэм хэтахэу Къумыкъухэ, Бещтохэ, Мэшыкъуэхэ, Къущхьэхэ, Иуанхэ, ПщыукIхэ, Доткъулхэ я унагъуэхэм я нэхъыжьхэм куей администрацэм къыбгъэдэкI фIыщIэ тхылъхэр, фэеплъ саугъэтхэр иратащ. Сабий нэхъ цIыкIуIуэхэмрэ зэпеуэр зэрекIуэкIым кIэлъыплъа адрей ныбжьыщIэхэмрэ IэфIыкIэкIэ, псыIэфIкIэ ягъэгуфIащ.
ТАМБИЙ Линэ.
